b'\n_START_ARTICLE_\nAmpelografske upodobitve Vinzenza in Conrada Kreuzerja\n_START_PARAGRAPH_\nAmpelografske upodobitve Vinzenza in Conrada Kreuzerja so zbrane v zbirki 126 upodobitev razli\xc4\x8dnih sort vinske trte na \xc5\xa0tajerskem v 19. stoletju. Zbirka je nastala pred pojavom trtne u\xc5\xa1i in zato vsebuje mnoge dandanes izgubljene sorte.\n_START_SECTION_\nNastanek zbirke\n_START_PARAGRAPH_\nNatan\xc4\x8dnih podatkov o nastajanju zbirke ni, vemo pa da je zbirka nastajala okoli dvajset let in je na za\xc4\x8detku vsebovala 175, ali celo 185 upodobitev. Kmetijska dru\xc5\xbeba za \xc5\xa0tajersko je zbirko upodobitev podarila de\xc5\xbeelni sadjarsko-vinarski \xc5\xa1oli v Mariboru ob njeni ustanovitvi, leta 1872, prvi\xc4\x8d pa je bila omenjena v letnem poro\xc4\x8dilu sadjarsko-vinarske \xc5\xa1ole leta 1882. Za njen nastanek moramo pripisati veliko zaslugo nadvojvodi Janezu, ki je na \xc5\xa0tajerskem uvedel mnoge nove sorte in veliko prispeval k razvoju vinogradni\xc5\xa1tva. Upodobitve so narisane v tehniki gva\xc5\xa1. Brata Kreuzer sta bila oba bila izu\xc4\x8dena umetnika gra\xc5\xa1ke umetnostne akademije. Vinzenz (1809-1888) in Conrad (1810-1861) Kreuzer sta kot umetnika bidermajerja slikala ve\xc4\x8dinoma vedute, tiho\xc5\xbeitja in pokrajine okoli Gradca. Pri njunih upodobitvah v tej zbirki je \xc5\xa1lo predvsem za dokumentarnost. Pri tak\xc5\xa1nih upodobitvah avtorji po navadi ostanejo anonimni, kar se je zgodilo tudi z bratoma Kreuzer. Ob slikah so tudi natan\xc4\x8dni opisi vrst, ki jih je napisal ampelograf Franz Trummer. Trummer je med letoma 1835 in 1839 potoval po \xc5\xa0tajerski in drugih slovenskih de\xc5\xbeelah ter popisal prav vse najdene sorte. Mo\xc5\xbeno je da sta Kreuzerja potovala z njim in si delala osnutke za nadaljnje delo. Njegova obse\xc5\xbena ampelografija iz leta 1841 je bila osnova za nastanek zbirke.\n_START_SECTION_\nHranjenje zbirke\n_START_PARAGRAPH_\nZbirka je bila od 1872 dalje hranjena v knji\xc5\xbenici vinarske \xc5\xa1ole v Mariboru. Uporabljena je bila v mnogih vinarskih in ampelografskih delih in prav zaradi te nenehne rabe upodobitev, se jih je toliko izgubilo: kar 53 (43) izvirnikov. \xc5\xa0e leta 1923 je bilo navedeno da zbirka vsebuje 132 upodobitev, do leta 1980 pa je bilo izgubljenih \xc5\xa1e \xc5\xa1est izvirnikov. Te upodobitve z opisi imajo danes zelo veliko zgodovinsko vrednost, saj ve\xc4\x8dine teh sort ni ve\xc4\x8d, predvsem zaradi pojava trtne u\xc5\xa1i po 1880, ki je pomenila skorajda popolno uni\xc4\x8denje vinogradov na \xc5\xa0tajerskem. Tak\xc5\xa1nih zbirk je dandanes na svetu zelo malo in je tako tudi posebna rariteta.\n_START_SECTION_\nPonovno odkritje\n_START_PARAGRAPH_\nZbirka je dolga leta le\xc5\xbeala skoraj pozabljena in razpadajo\xc4\x8da v knji\xc5\xbenici vinarske \xc5\xa1ole Maribor, vse do leta 1997, ko je kmetijsko-gozdarski zavod Maribor pridobil evropsko finan\xc4\x8dno podporo za tiskanje knjige s predstavitvijo vseh upodobitev sort vinske trte in jih je za\xc4\x8del Primo\xc5\xbe Premzl sistemati\xc4\x8dno popisovati. Takrat je evidentiral 125 slik z opisi. Leta 1999 je bil najden \xc5\xa1e en izvirnik na Ptuju in leta 2001 je Premzl izdal Zbirko ampelografskih upodobitev Vinzenza in Conrada Kreuzerja.'